આવી સાચી બંદગી કરતાં આપણે જીવનમાં શીખવું પડશે. પછી આપણી પ્રાર્થના ભગવાન સાંભળતા નથી, તેવી ફરિયાદને કોઈ સ્થાન રહેશે નહીં. કેવી સરસ મજાની આ પ્રાર્થના છે. સત્ય અને પ્રામાણિકતાના માર્ગે ચાલવાની એમાં વાત છે. દુનિયાના બધા જ પ્રકારના દુર્ગુણો, બદીઓ અને અનિષ્ટોથી દૂર રહેવા માટેની એમાં વાત કરવામાં આવી છે. જીવનના લાંબા માર્ગ ઉપર ક્યારેક ઘોર અંધારું છવાઈ જતું હોય જેના કારણે આપણે ગભરાઈ જતા હોઈએ છીએ, આપણાં પગ ધ્રૂજવા લાગે છે, કશું જ સ્પષ્ટ દેખાતું નથી, ચારે બાજુ દુઃખ, નિરાશા અને આધિ-વ્યાધિ-ઉપાધિના વાદળો છવાઈ જતા હોય છે. આવા કટોકટીના સમયે ઓ મારા વાલા પ્રભુ તું સુખનો સૂરજ બનીને પ્રકાશ ફેલાવજે. જેને કારણે અમાસનો અંધકાર પણ પૂનમના અજવાળામાં ફેલાઈ જાય. જીવનમાં જ્યારે જ્યારે અસત્ય અને બીજા અનિષ્ટોનો સામનો કરવાનો વખત આવે ત્યારે તું અમને શક્તિ આપજે. સામેની વ્યક્તિ ભલે ગમે તેટલી બૂરાઈ કરે તેની સાથે પણ કઈપણ જાતનો બદલો લેવાની ઇચ્છા વગર હું માત્ર ભલાઈ જ કરું.’